1. ปัจจัยความเสี่ยง

ปัจจัยความเสี่ยงที่อาจเกิดขึ้นและมีผลกระทบต่อการดำเนินงานในอนาคตของบริษัท
สามารถสรุปได้ดังนี้

1.  ความเสี่ยงจากการชะลอตัวของภาวะเศรษฐกิจ

การเติบโตของธุรกิจสื่อป้ายโฆษณา
มีความสัมพันธ์โดยตรงกับอุตสาหกรรมโฆษณาและการขยายตัวของภาวะเศรษฐกิจ
ในช่วงการชะลอตัวของภาวะเศรษฐกิจ
อุตสาหกรรมโฆษณาจะได้รับผลกระทบจากการชะลอตัวดังกล่าว
เนื่องจากธุรกิจหลายแห่งมีการปิดกิจการ ความต้องการใช้โฆษณามีน้อยลง
ขณะที่ธุรกิจที่ยังดำเนินงานต่อมีการควบคุมต้นทุนเพื่อให้สามารถดำรงกิจการให้อยู่รอดได้
ส่งผลให้ยอดใช้จ่ายโฆษณาลดลง

อย่างไรก็ดี สื่อป้ายโฆษณามีต้นทุนในการใช้สื่อต่ำเมื่อเปรียบเทียบกับสื่อโฆษณาประเภทอื่น
ทำให้ไม่กระทบต่อต้นทุนในการดำเนินธุรกิจของลูกค้ามากนัก
ดังนั้นแม้ในช่วงภาวะเศรษฐกิจชะลอตัวลูกค้ายังคงใช้สื่อป้ายโฆษณาในการประชาสัมพันธ์สินค้าอยู่อย่างต่อเนื่อง
ซึ่งสามารถพิจารณาได้จากรายได้ของบริษัทที่เพิ่มขึ้นตลอดช่วงเวลาที่ผ่านมา

นอกจากนี้ในแง่การดำเนินธุรกิจ ธุรกิจสื่อป้ายโฆษณามีต้นทุนคงที่อยู่ในระดับต่ำ คือ
มีเพียงค่าเช่าสถานที่ในการติดตั้งป้ายโฆษณาเท่านั้น
ซึ่งโดยทั่วไปบริษัทที่มีต้นทุนคงที่ต่ำจะได้รับผลกระทบจากการผันผวนของรายได้น้อยกว่าบริษัทที่มีต้นทุนคงที่สูง
จึงอาจกล่าวได้ว่าผลกระทบที่บริษัทได้รับจากการชะลอตัวของภาวะเศรษฐกิจอยู่ในระดับต่ำ

2.  ความเสี่ยงจากการไม่สามารถต่อสัญญาสัมปทาน หรือสัญญาเช่าพื้นที่

ในการดำเนินธุรกิจ บริษัทไม่มีนโยบายลงทุนในที่ดินเพื่อใช้ในการติดตั้งสื่อป้ายโฆษณา
พื้นที่ติดตั้งสื่อป้ายโฆษณาทั้งหมดเป็นการเช่าพื้นที่จากเอกชนและภาครัฐ
โดยสัญญาเช่าพื้นที่ของบริษัทมีจะอายุที่แตกต่างกันตามแต่ละพื้นที่ ปัจจุบันร้อยละ 35
ของสัญญาเช่าพื้นที่ทั้งหมดมีอายุต่ำกว่า 3 ปี ซึ่งถือเป็นสัญญาระยะสั้น
บริษัทจึงมีความเสี่ยงในการที่อาจไม่สามารถต่ออายุสัญญาเช่าพื้นที่ดังกล่าว
และอาจจะส่งผลต่อความสามารถในการหารายได้ของบริษัทในอนาคตได้
อย่างไรก็ดีสัดส่วนรายได้ของบริษัทจากสัญญาเช่าพื้นที่ระยะสั้นคิดเป็นร้อยละ 12 ของรายได้รวม

อย่างไรก็ตาม ด้วยศักยภาพและความพร้อมของบริษัททางด้านเทคโนโลยีการผลิต เงินทุน
และบุคคลากรประกอบกับผลงานที่มีคุณภาพเป็นที่ยอมรับจากลูกค้าและผู้ให้เช่าสถานที่เป็นอย่างดี
ทำให้บริษัทมีความเสี่ยงน้อยมากที่จะไม่ได้รับการต่ออายุสัมปทานและสัญญาเช่า
โดยที่ผ่านมาบริษัทยังมิเคยมีปัญหากับสัมปทานและสัญญาเช่าใดๆ

3.  ความเสี่ยงจากการไม่สามารถต่อสัญญาเช่าโครง

ในการดำเนินธุรกิจสื่อป้ายโฆษณาประเภท Billboard และ Trivision
นอกจากบริษัทจะมีโครงของตนเอง บริษัทยังมีการเช่าโครงจากบริษัทอื่น
โดยโครงเช่าส่วนใหญ่ของบริษัทเป็นการทำสัญญาเช่ากับบริษัท มาสเตอร์ คอนสตรัคชั่น จำกัด
บริษัทจึงอาจมีความเสี่ยงหากถูกบอกเลิกสัญญาเช่า

อย่างไรก็ดีบริษัทได้มีการทำบันทึกข้อตกลงกับบริษัท มาสเตอร์ คอนสตรัคชั่น จำกัด
ให้มีการเช่าเป็นระยะเวลา 10 ปี จึงสามารถลดความเสี่ยงดังกล่าวได้
ในขณะเดียวกันหากเปรียบเทียบในแง่ของรายได้
จะพบว่ารายได้ที่เกิดจากการเช่าโครงของบริษัทอื่นๆ คิดเป็นสัดส่วนประมาณร้อยละ 10
ของรายได้รวมของบริษัท

4.  ความเสี่ยงจากการพึ่งพิงผู้ผลิตระบบ Trivision

เนื่องจากสื่อป้ายโฆษณาทั้งหมดของบริษัทที่ใช้ระบบ Trivision ในการนำเสนอภาพนั้น
บริษัทใช้ระบบเทคโนโลยี Trivision ของบริษัท Prisma Sign Technology จำกัด
ผู้ผลิตสื่อป้ายโฆษณาในประเทศสวีเดน ดังนั้นบริษัทจึงอาจมีความเสี่ยงในกรณีที่บริษัท Prisma Sign
Technology จำกัด ยกเลิกการจำหน่ายระบบ Trivision
ให้แก่บริษัทสำหรับผลิตภัณฑ์ที่ติดตั้งใหม่ในอนาคต

อย่างไรก็ตาม บริษัทมีการดำเนินธุรกิจกับบริษัท Prisma Sign Technology จำกัด ตั้งแต่ปี
พ.ศ.2537 และถูกจัดเป็นลูกค้ารายใหญ่ที่สุดในภูมิภาคเอเชีย
จึงสามารถกล่าวได้ว่าบริษัทมีความเสี่ยงน้อยมากที่จะเกิดกรณีดังกล่าว
นอกจากนี้ยังมีผู้ประกอบการรายอื่นอีกหลายรายในประเทศสวีเดนที่ทำการพัฒนาระบบ Trivision
และบริษัทเหล่านั้นมีความสนใจที่จะมาลงทุนในภูมิภาคเอเชียเช่นกัน
ดังนั้นหากบริษัทไม่สามารถใช้ระบบ Trivision ของบริษัท Prisma Sign Technology จำกัด
บริษัทยังสามารถนำระบบ Trivision ของผู้ประกอบการรายอื่นมาติดตั้งกับผลิตภัณฑ์ของบริษัทได้

5.  ความเสี่ยงจากการพึ่งพิงบุคลากร

ในการดำเนินธุรกิจ บริษัทให้ความสำคัญกับรูปแบบและลักษณะการนำเสนอเป็นหลัก
ซึ่งได้รับการตอบรับจากกลุ่มเป้าหมายด้วยดีมาตลอด ทั้งนี้บุคลากรในส่วนต่างๆ
ไม่ว่าจะเป็นผู้จัดหาสถานที่ติดตั้งป้ายโฆษณา ผู้ผลิต ผู้ออกแบบป้ายโฆษณา หรือทีมงานสนับสนุนต่างๆ
นับว่าเป็นปัจจัยสำคัญอีกปัจจัยหนึ่งในการส่งเสริมความสำเร็จของกลุ่มบริษัท
อย่างไรก็ตามหากบริษัทสูญเสียบุคลากรเหล่านี้ไปไม่ว่าเหตุผลใดก็ตาม
กลุ่มบริษัทเชื่อมั่นว่าจะไม่ส่งผลกระทบต่อรายได้รวมมากนัก
เนื่องจากความนิยมของกลุ่มเป้าหมายมาจากความโดดเด่นของจุดติดตั้งป้ายโฆษณา
เทคโนโลยีการผลิต และการนำเสนอเป็นหลัก
อีกทั้งบริษัทใช้วิธีการบริหารด้วยการให้ความสำคัญกับระบบการบริหารในระบบทีมเวิร์ค
มากกว่าการให้ภาระหน้าที่อยู่ที่บุคคลเพียงคนเดียว

อย่างไรก็ดีกลุ่มบริษัทมีมาตรการในการลดความเสี่ยงจากการสูญเสียบุคลากรดังกล่าว
โดยกลุ่มบริษัทให้ความสำคัญกับการพัฒนาและสนับสนุนให้บุคลากรเติบโตไปพร้อมๆ
กับความสำเร็จของกลุ่มบริษัท นอกจากนี้ผู้บริหารส่วนใหญ่ซึ่งเป็นผู้ร่วมก่อตั้ง
และเป็นผู้ถือหุ้นของบริษัท
ทำให้มีความผูกพันต่อองค์กรในการร่วมกันสร้างสรรค์ผลงานที่มีคุณภาพอย่างต่อเนื่องต่อไป

6.  ความเสี่ยงกรณีบริษัทมีผู้ถือหุ้นรายใหญ่มากกว่าร้อยละ 50

ในปัจจุบัน กลุ่มผู้บริหารทั้ง 3 ท่าน คือ นายนพดล ตัณศลารักษ์ นายพิเชษฐ มณีรัตนะพร
และนายธวัช มีประเสริฐสกุล ถือหุ้นรวมกันในสัดส่วนร้อยละ 63.70 ของทุนเรียกชำระแล้ว
และภายหลังจากเสนอขายหุ้นเพิ่มทุนให้แก่ประชาชน สัดส่วนกลุ่มผู้บริหารทั้ง 3
ท่านจะลดลงเหลือประมาณร้อยละ 50.96
ซึ่งจะทำให้กลุ่มผู้บริหารสามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ขอที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นอาจไม่สามารถรวบรวมคะแนนเสียงเพื่อตรวจสอบ
หรือถ่วงดุลเรื่องที่ผู้ถือหุ้นรายใหญ่เสนอได้

อย่างไรก็ตาม บริษัทได้แต่งตั้งบุคคลภายนอก 4 ท่าน เข้าเป็นกรรมการอิสระของบริษัท
และจัดให้มีคณะกรรมการตรวจสอบ ทำให้สามารถเข้ามาตรวจสอบการดำเนินงานของบริษัทได้
จึงเป็นการถ่วงดุลอำนาจของการบริหารจัดการได้ในระดับหนึ่ง

[]